ལོ་འདིའི་ཁང་པ་དཀར་པོའི་གསར་འགོད་པའི་སྐྱིད་སྡུག་དགུང་ཚོགས་ཀྱི་སྐབས་སུ་སྲིད་འཛིན་ཨོ་བྷ་མས་འདི་ལྟར་བརྗོད།ཉི་མ་འདི་དག་གི་རིང་ལ་༼ཁོང་གི་སྲིད་འཛིན་ཟུར་པ་ཡིན་པའི་དུས་ལ་ཆ་བཞག་ནས་༽ངས་མེ་ལོང་ལ་བལྟས་སྐབས།ང་ནི་དེ་སྔོན་གྱི་ཁ་ཆེའི་སྤྱི་ཚོགས་རིང་ལུགས་པའི་ན་གཞོན་དར་མ་ཞིག་བྱས་མྱོང་བ་དེ་མིན་པ་གཞི་ནས་ཤེས་བྱུང་།ཞེས་བཤད་པ་རེད།སྐད་ཆ་འདི་ཨོ་བྷ་མས་རྩེད་མཚར་གྱི་ཆེད་དུ་བརྗོད་ཅིང་།རྩེད་མཚར་གྱི་ཤུགས་བསྟན་ལ།ཨ་རིའི་ཚོགས་པ་ཁག་གཅིག་དང་མི་མང་གིས་ཁོང་ཡི་ཤུའི་ཆོས་པ་མ་རེད།ཁ་ཆེ་རེད་ཅེས་བཤད་པ་དང་།དེ་བཞིན་མ་རྩ་རིང་ལུགས་པ་མ་རེད།སྤྱི་ཚོགས་རིང་ལུགས་པ་རེད་ཅེས་འདས་པའི་ལོ་ངོ་བཞི་ལྷག་གི་རིང་ལ་རྒྱུན་མ་ཆད་པར་བཤད་པ་དེ་སྟོན་པ་རེད།མཚར་གཏམ་འདི་བཤད་སྐབས་སུ་ཨ་རིའི་ཆབ་སྲིད་པ་དང་སྒྱུ་རྩལ་པ་སྣ་ཚོགས་འཛོམས་ཡོད་ལ།མཚར་གཏམ་རེ་རེ་ཡིས་དེར་འདུས་པའི་མི་ཡོད་ཚད་ལ་དགོད་བཅུག་པ་རེད།ཡང་ཁོང་གིས་ངས་ངའི་དཔེ་མཛོད་ཁང་དེ་འཛུགས་སྐྲུན་གྱི་འཆར་གཞི་བྱེད་ཀྱི་ཡོད་ལ།མི་ཁ་ཤས་ཀྱིས་ང་ལ་དཔེ་མཛོད་ཁང་དེ་ངའི་སྐྱེས་ཡུལ་དུ་བརྒྱབ་ན་ཞེས་བསམ་འཆར་བཤད་བྱུང་མོད།ངས་དཔེ་མཛོད་ཁང་འདི་ཨ་མི་རི་ཀ་རང་ལ་རྒྱག་འདོད་བྱུང་།ཞེས་བཤད་པ་རེད།འདི་ནི་ཨ་རིའི་སྤྱི་མཐུན་ཚོགས་པས་རྗེས་འཇུག་པ་དག་གིས་ཁོང་ཨ་རིར་སྐྱེས་མེད་སྟབས་སྲིད་འཛིན་གྱི་འོས་ཆོས་ཚང་མེད་ཅེས་སྙོན་འཛུགས་བྱས་པ་དེ་ལ་རྩེད་མཚར་བྱས་པ་ཞིག་རེད།ཆབ་སྲིད་ཀྱི་ལངས་ཕྱོགས་དང་ལྟ་ཚུལ་མ་གཅིག་པར་རྩོད་པ་མཐའ་འཁྱོལ་བ་བར་བྱས་པའི་རྗེས་སུའང་སླར་ཡང་གྲོགས་པོ་དང་སྤུན་ཟླའི་འདུ་ཤེས་ཀྱི་སེམས་གུ་ཡངས་བྱེད་པ་འདི་ནི་ཧ་ཅང་ཡ་མཚན་པ་ཞིག་དང་ཡིད་དུ་འོང་བ་ཞིག་རེད།༢༠༡༢ཟླ་༢ཚེས་༡༢ཉིན་ནིའུ་ཡོག་ཉིན་བོད་མི་ཞིག་གིས་བཀའ་བློན་ཁྲི་པ་བློ་བཟང་སེང་གེ་ལགས་ལ་དྲི་བ་ཞུས་པའི་ལན་དུ།བློ་བཟང་སེང་གེ་མཐོང་གསལ་གྱི་ཐོག་ནས་སྐུ་རླུང་བཞེངས་ཏེ་དྲི་བ་འདྲི་མཁན་ལ་བཀའ་བཀྱོན་བཏང་བ་རེད།ད་དུང་བོད་ནས་སྐུ་ལུས་མེར་སྲེག་བཏང་ན་བཙན་བྱོལ་ནས་མཆོད་འབུལ་ཅིག་བྱས་པ་དེ་ཡུས་ཆེན་པོ་བཤད་སོང་།ཁོང་ཆོས་པ་ཞིག་མིན་སྟབས།མཆོད་འབུལ་གྱིས་འདས་པོ་ལ་ཕན་ཐོགས་པའི་ཁུངས་སྐྱེལ་གང་ཡོད་དམ།ད་འདི་བོད་ཀྱི་ཨོ་བྷ་མའི་བྱེད་ཕྱོགས་རེད།བཙན་བྱོལ་གྱི་མི་ཚེའི་ནང་དམངས་གཙོ་ཟེར་བ་འདིའི་བྲོ་བ་ཆེ་ཙམ་བྱུང་བའི་དུས་ཚོད་དེ་ནི་བློ་བཟང་སེང་གེ་དང་འོས་མི་གཞན་རྣམས་ཀྱིས་བཀའ་བློན་ཁྲི་པ་འགྲན་རྩོད་བྱས་པ་དེ་རེད།མཐའ་མའི་འོས་མིར་ལངས་པའི་མི་ཚང་མ་ཨ་རི་དང་ཡུ་རོབ་ཏུ་ཡོད་པ་ཤ་སྟག་ཡིན་པ་དེས་ཡིན་ནམ་གང་ལྟར་འོས་མི་རང་རང་གིས་དམངས་ཚོགས་འཛོམས་ས་ཁག་ལ་སྐད་འབོད་བྱས་པ་མ་ཟད།དྲ་རྒྱ་དང་གདོང་དེབ།ཡུ་ཊུབ་དང་ཊི་ཝེ་ཊར་སོགས་བརྒྱུད་ནས་འགྲན་རྩོད་བྱས་པ་རེད།དངོས་གནས་བཤད་ན་འོས་འདེམས་འདི་ནི་བཙན་བྱོལ་བ་ཞིག་གི་གནས་ཚད་ལས་བརྒལ་ཏེ།བོད་རྒྱལ་ཁབ་ཆེན་མོའི་འོས་འདེམས་བྱེད་པ་དང་ཧ་ཅང་མཚུངས་སྟབས།མི་ཚང་མས་ཡི་རངས་བྱས་པ་མ་ཟད།མི་ཚང་མའི་སེམས་ནང་ལ་དགའ་སྣང་སླེབས་པར་བྱས་ཡོད།བློ་བཟང་སེང་གེ་ལ་འོས་ཤོག་གི་བརྒྱ་ཆ་༥༥དང་ཡང་ན་འོས་གྲངས་༢༧༠༥༡ཐོབ་ནས་རྒྱལ་བ་རེད།ངས་ཀྱང་འོས་འདེམས་ཀྱི་རྒྱལ་ཁ་དེ་ཡོངས་སུ་ངོས་ལེན་བྱས་པ་ཡིན།དེ་དང་ཕྱོགས་མཚུངས་པར་ཁོས་བཙན་བྱོལ་གྱི་ཆབ་སྲིད་འདི་དང་གཞུང་འདི་ངོ་བོ་མི་འདྲ་བ་ཞིག་དང་བྱེད་ཕྱོགས་མི་འདྲ་བ་ཞིག་ཏུ་འཁྲིད་པའི་རེ་བ་ཡང་བྱས་པ་ཡིན།དེ་ཡང་རྙོག་དྲ་དང་གྲུབ་འབྲས་གཉིས་ཀ་འགན་ལེན་བྱེད་པའི་དབུ་འཁྲིད་ཅིག་བྱེད་པའི་རེ་བ་བྱས་པ་ཡིན།ང་གཅིག་པུ་ག་ལ་ཡིན།སྐབས་དེ་དུས་བཙན་བྱོལ་གྱི་བོད་མི་མང་ཆེ་བ་ལ་བསམ་ཚུལ་དེ་འདྲ་ཞིག་ཡོད་རེད།བོད་མི་ཚང་མ་དགའ་ཡོད་པ་དེས་འོས་འདེམས་ཀྱི་སྔ་ཕྱི་དེ་ན་གླེང་ཤུགས་ཆེ་བའི་བློ་བཟང་སེང་གེའི་རྙོག་དྲ་སྐོར་ཞིག་རང་བཞིན་གྱིས་ཡལ་བར་གྱུར།ཁོང་རྒྱ་ནག་ལ་རྒྱ་ནག་གི་ལག་འཁྱེར་བཟུང་ནས་སོང་བ་དང་།ཁོང་གི་འབུམ་རམས་པའི་ཆེད་རྩོམ་ལ་མཁས་པའི་རིན་ཐང་མེད་པ།ཁོང་གིས་མཁས་དབང་གི་རྩོམ་ཡིག་སོགས་འབྲི་ནུས་ཀྱི་མེད་པ།མཐའ་ན་ཁོང་གིས་ཨིན་ཡིག་ཐོག་རྩོམ་ཡིག་བྲིས་ན་ཡང་ཞུ་དག་པ་གཞན་གྱིས་བྱེད་དགོས་པ་ལས་རང་རྐྱ་འཕེར་བ་མེད་པ་སོགས་ལྟ་བུ་རེད།དེ་ཚོ་རིམ་གྱིས་ཡལ་བར་གྱུར།ཨ་རི་བའི་གསར་འགོད་པ་བུ་མོ་ཞིག་གིས་མུ་མཐུད་ནས་བློ་བཟང་སེང་གེའི་སྒེར་གྱི་དངུལ་འབོར་དེ་ཚོའི་ཡོང་འབབ་བརྩད་གཅོད་བྱས་པ་མ་ཟད།ཁོང་གི་སྒེར་ནས་ཁང་པ་ཞིག་ཉོས་ཡོད་པ་དེའི་བུ་ལོན་ལོ་ཡུན་སུམ་བཅུ་དང་ཉི་ཤུ་སོགས་ཀྱི་རིང་ལ་རིམ་འཇལ་བྱེད་དགོས་པ་དེ་ལོ་གཅིག་ལོ་གཉིས་ཀྱི་དུས་ཡུན་ལ་སྤྲད་ཟིན་པའི་བྱུང་རིམ་ལ་དྭོགས་འདྲི་བྱས་ཡོད།ཁང་པའི་སྐོར་གྱི་རྩོམ་ཡིག་དེའི་ནང་།གང་ལྟར་ཡང་༢༠༡༡ལོའི་ཟླ་༧ཚེས་༢༩ཉིན་ཁོང་གི་ཁང་པའི་བུ་ལོན་ཨ་སྒོར་འབུམ་གཉིས་དང་ཆིག་ཁྲི་ཆིག་སྟོང་དེ་སྤྲད་ཐུབ་པར་གྱུར།ཅེས་བྲིས་ཡོད།འོན་ཀྱང་སྐད་ཆ་འདི་ལྟར་བརྗོད་རྒྱུ་ནི་ལས་སླ་བོ་ཞིག་ག་ནས་ཡིན།སྐད་ཆ་འདི་ལྟར་བཤད་སྐབས་བོད་མི་ཚོས་བློ་བཟང་སེང་གེ་ལ་གུས་ཞབས་མ་བྱས་པ་ཞིག་ཏུ་ངོས་འཛིན་བྱེད་པ་རེད།བློ་བཟང་སེང་གེ་མི་མང་གི་བཀའ་བློན་ཁྲི་པ་དང་མི་མང་གི་ཆེད་ཀྱི་བཀའ་བློན་ཁྲི་པ།མི་མང་ནས་འདམས་པའི་བཀའ་བློན་ཁྲི་པ་བཅས་ཡིན་པའི་རྣམ་པ་མེད་ཅིང་།བོད་མི་ཡོད་དོ་ཅོག་གིས་ཁོང་ལ་སྒུར་ཅིང་།ཁོང་གིས་མཛུབ་མོ་ནུབ་ལ་བཙུགས་ནས་ཤར་རེད་ཅེས་བརྗོད་ནའང་ལྕེ་བསྣར་ནས་ལགས་སོ་ཟེར་དགོས་པའི་ཚད་དུ་སླེབས་འདུག་ལ།དེ་ལྟར་ཧ་ལམ་གནང་བཞིན་པ་ཡང་རེད་འདུགབོད་མི་རྣམས་ཀྱིས་ཁོང་ལ་གུས་ཞབས་བྱས་པ་དེས་ཁོང་གིས་རང་ཚོད་མ་ཟིན་ནས་མཐའ་ན་དེང་སང་ཁོང་སྤྲུལ་སྐུ་ཞིག་ཡིན་རབས་ཀྱི་འཆལ་གཏམ་འགྲོ་བཞིན་པ་དེ་འདྲའི་བསམ་ཚུལ་ཁོང་ལ་མེད་པའང་ཤེས་དཀའ་བར་གྱུར་པ་རེད།སྲིད་འཛིན་ཨོ་བྷ་མ་ཐེངས་གཉིས་པའི་སྲིད་འཛིན་རྒྱལ་ཁ་ཐོབ་སྐབས་ཁོང་ནི་བྱིས་པ་ཆུང་ཆུང་ཞིག་ཅི་བཞིན་ངུས་པ་རེད།དེ་ནི་ཁོང་ལ་རྒྱབ་སྐྱོར་དང་དགའ་བོ་བྱེད་མཁན་གྱི་དྭང་བླངས་པ་ཚོར་ཐུགས་རྗེ་ཆེ་ཞུས་སྐབས་ཡིད་སྐྱོ་ནས་ངུས་པ་རེད།ཨ་རིའི་མི་ཞིག་གིས་མེ་མདའ་སྤྱད་ནས་སློབ་ཆུང་གི་སློབ་མ་མང་པོ་བསད་སྐབས་ཀྱང་མིག་ཆུ་བཏང་བ་རེད།བོད་མི་༡༡༧ཙམ་གྱིས་རང་ལུས་མེར་སྲེག་བཏང་སྐབས་བློ་བཟང་སེང་གེ་ངུས་པའི་སྐད་ཆ་གོ་རྒྱུ་འདུག་གམ།འདི་ཡང་བཤད་ཆོག་གི་མ་རེད།བོད་མི་རྣམས་བློ་བཟང་སེང་གེའི་ཆེད་དུ་ངུ་དགོས་པ་ལས་བློ་བཟང་སེང་གེ་བོད་མིའི་ཆེད་དུ་ངུ་མི་རུང་བ་རེད།དངོས་གནས་བཤད་ན།བོད་ནང་གི་མེར་སྲེག་རེ་རེ་བཞིན་བྱུང་སྐབས་བློ་བཟང་སེང་གེས་ཀྱང་གསར་འགོད་གསལ་བསྒྲགས་བསྐྱངས་ཏེ་མིག་ཆུ་དང་བཅས་གདུང་འབོད་བྱས་ན་ཅི་མ་རུང་།སྲིད་འཛིན་བྷུ་ཤི་ནི་དབྱིན་ཇིའི་སྐད་ཡིག་ལ་ཡག་པོ་ཡོད་མ་རེད་ཅེས་བཤད་སྲོལ་ཡོད་པ་རེད།ཐེངས་མང་པོར་མི་རྣམས་ཀྱིས་འཕྱ་སྨོད་བྱས་པ་རེད།བློ་བཟང་སེང་གེའི་བོད་སྐད་དེ་སློབ་གྲྭ་བུ་གུའི་བོད་སྐད་འདྲ་ཞིག་ཡོད་པ་ནི་༧གོང་ས་མཆོག་གིས་ཀྱང་གསུངས་པ་རེད།འོན་ཀྱང་འདི་ཡང་བོད་མི་དཀྱུས་མ་ཞིག་གིས་བཤད་ཆོག་གི་མ་རེད།འདི་བཤད་ན་ང་ཚོས་བོད་ཀྱི་ཆིག་སྒྲིལ་ལ་གནོད་པ་བསྐྱལ་གི་ཡོད་པ་མ་ཟད།མཐའ་ན་༧རྒྱལ་བའི་བཀའ་དགོངས་མ་སྒྲུབ་པ་ཞིག་ཏུ་འགྱུར་རྒྱུ་ཡིན་པ་རེད།བཀའ་བློན་ཁྲི་པ་ནས་བཀའ་བློན་ཁྲི་པའི་དམ་འབུལ་དང་སྲིད་སྐྱོང་དམ་འབུལ་སོགས་སུ་ཤིན་ཏུ་ལྕི་བའི་ལས་འགུལ་འདི་མཆོག་གསུམ་དཔང་བཙུགས་ཀྱིས་སྒྲུབ་རྒྱུའི་དམ་བཅའ་བརྟན་པོ་ཕུལ་ཡོད་པ་རེད།འོན་ཀྱང་དམ་བཅའ་དེ་ལ་བརྟེན་ནས་བོད་མིའི་བདེ་སྡུག་ལས་བཙན་བྱོལ་ནང་གི་བདེ་སྡུག་ལ་འགོ་བོ་འཐོམས་ཡོད་པ་མ་ཟད།དྲ་རྒྱ་སོགས་སུ་ཁོང་ལ་དགའ་དང་མི་དགའ་དང་།བསྟོད་པ་དང་སྨད་པའི་རྩོམ་དང་ཡིག་འཆལ་རེ་སླེབས་སྐབས་དེ་ལ་དངོས་ཤུགས་ནས་གནོན་ཤུགས་སྤྲོད་རྒྱུ་ལ་བརྩོན་པར་སྣང་ལ།བློ་བཟང་སེང་གེའི་འཛིན་སྐྱོང་ལ་དངོས་འབྲེལ་གྱི་རྙོག་ཟིང་རེ་བྱུང་སྐབས་ལག་པ་འཕྱི་ས་དེ་༧རྒྱལ་བ་རིན་པོ་ཆེ་ཡིན་པ་ནི་ཧ་ཅང་ཐབས་སྐྱོ་བ་ཞིག་རེད།༧གོང་ས་མཆོག་གིས་ཁོང་ལ་སྲིད་དབང་ཚང་མ་རྩིས་སྤྲོད་བྱས་ཟིན་པའི་རྗེས་ལ།ད་ཆབ་སྲིད་ཀྱི་གནད་དོན་ཐོག་ལ་མུ་མཐུད་ནས་༧གོང་ས་མཆོག་ལ་བཀའ་སློབ་གནང་འཇུག་པ་འདི་ཧ་ཅང་ཡི་མ་རངས་པ་ཞིག་རེད།༧གོང་ས་མཆོག་ནི་བླ་མ་ཞིག་རེད།འགྲོ་བ་སྤྱི་དང་ལྷག་པར་བོད་མི་རྣམས་ཀྱིས་ལས་དོན་གང་ཞིག་གི་ཆེད་དུ་གསོལ་བ་བཏབ་ཚེ།དེ་ལ་ཕལ་ཆེར་མིན་ཞེས་གསུངས་གི་མེད་པ་རེད།རིག་གནས་གསར་བརྗེའི་མཇུག་ཏུ་བོད་ཕྱི་ནང་གཉིས་ཀ་ནས་བོད་ཀྱི་སྤྲུལ་སྐུ་ངོས་འཛིན་དར་སྲོལ་བྱུང་བའི་སྐབས་ལ་གནས་ཚུལ་འདི་ཧ་ཅང་གསལ་པོར་བྱུང་ཡོད་པ་རེད་ལ།དགེ་བཤེས་ཉི་མ་ཞེས་པའི་མཚན་ཅན་གྱིས་གྲུབ་ཆེན་དེས་སྤྲུལ་སྐུ་ངོས་འཛིན་བྱས་མ་ཐག་༧གོང་ས་མཆོག་གིས་ཀྱང་ཕྱག་རྟགས་གནང་བ་དེ་ཚོ་ཧ་ཅང་གསལ་པོ་རེད།ལོ་འདིའི་ནང་རང་བཙན་དང་དབུ་མའི་ལམ་གྱི་སྐད་ཆ་རིང་པོ་དང་སྣ་ཚོགས་པ་ཞིག་འབྱུང་བཞིན་ཡོད་པ་དེ་དག་ལའང་།༧གོང་ས་མཆོག་གི་དགོངས་བཞེད་ཅེས་པའི་ཚིག་འདི་སྤྱད་ནས་སྤྱི་ཚོགས་ཐོག་བཀྲམས་པའི་རྐྱེན་གྱིས་བཙན་བྱོལ་སྤྱི་ཚོགས་ནི་ཧ་ཅང་ཟིང་ཚ་པོ་ཞིག་ཆགས་ཡོད་པ་རེད།༧གོང་ས་མཆོག་གི་དགོངས་བཞེད་ནི་བྱང་ཆུབ་སེམས་དཔའ་ཞིག་གི་དགོངས་བཞེད་ཡིན་སྟབས།འདིའི་ནང་ན་འཚེ་མེད་ཞི་བའི་བདུད་རྩི་འཁྱོམ་བཞིན་པ་དེ་སུས་ཀྱང་ཤེས་ངེས་པ་རེད།ང་ཚོས་སྐད་ཆ་བཤད་དོན་ནི་སྲོང་བཙན་སྒམ་པོའི་གདུང་རྒྱུད་དེ་ཉམས་ཐག་ཆོད་ནས་མཐའ་ན་རང་གི་རྩ་བའི་བླ་མའང་རང་ས་ནས་བཞུགས་འཇུག་མི་ཐུབ་པའི་གནས་ཚད་འདི་ལ་ལྷུང་ཡོད་པ་རེད།འདི་ནི་མི་ཞིག་དང་ཡང་སྒོས་འཇིག་རྟེན་པ་ཞིག་གི་བསམ་བློ་གཏོང་སྟངས་ཐོག་ན་ཡོད་པ་རེད།བོད་མི་ཚང་མས་ད་ལྟའི་ཆབ་སྲིད་ཀྱི་དཀའ་ངལ་འདི་ལ་ཆོས་པའི་མིག་གིས་ལྟ་བཞིན་ཡོད་པ་མ་རེད་ལ།ཆོས་པའི་མིག་གིས་མི་ལྟ་བ་འདི་ཡང་དམངས་གཙོའི་རང་དབང་ལོངས་སྤྱོད་པའི་འདུ་ཤེས་ཤིག་གི་ཐོག་ནས་ཡོང་གི་ཡོད་པ་རེད།གནས་ཚུལ་དེ་འདྲ་བྱུང་སྐབས་དེ་དག་ལ་དགག་པ་རྒྱག་པའམ་མཐའ་ན་དམའ་འབེབས་དང་།རང་རིགས་ཀྱི་གྲས་ནས་ཕྱིར་འབུད་གཏོང་བ།མིང་སྣ་ཚོགས་སྤྱད་ནས་མེད་པ་བཟོ་བ་འདི་དག་ནི་ཧ་ཅང་མ་འོས་པ་ཞིག་རེད།སྤྱི་ཚོགས་ཐོག་ན་བསམ་ཚུལ་སྣ་ཚོགས་ཡོད་ན་དེ་ནི་སྤྱི་ཚོགས་དེའི་གཟི་བརྗིད་རེད།ལྷག་པར་བོད་ཀྱི་རྩ་དོན་ལ་ཐུག་པའི་གནད་དོན་སྒང་ལ་བསམ་ཚུལ་སྣ་ཚོགས་པ་ཡོང་དགོས་པ་དེ་ནི་ཧ་ཅང་དགོས་ངེས་པ་ཞིག་རེད།འཛམ་གླིང་གི་དམངས་གཙོའི་རྒྱལ་ཁབ་ཚང་མ་ལ་བསམ་ཚུལ་དང་ཤོག་ཁག་མི་འདྲ་བ་དག་གིས་རང་རང་གི་འདོད་པ་ཅི་ཙམ་རྩོད་པ་དེ་ང་ཚོས་མ་མཐོང་བ་ཨེ་ཡིན།བློ་བཟང་སེང་གེ་བཀའ་བློན་ཁྲི་པ་ནས་སྲིད་སྐྱོང་ཆགས་པའི་རིམ་པ་དེ་ལ་འཇམ་དབྱངས་ནོར་བུས་རྩོམ་ཞིག་བྲིས་པ་དེ་ལ་བཙན་བྱོལ་ནང་ནས་སྨྱོ་འཚུབ་ཅིག་ལངས་སོང་།དེ་བཞིན་བཙན་བྱོལ་ནང་རང་བཙན་དང་དབུ་མའི་ལམ་གྱི་རྩོད་པ་འཕེལ་བ་དེ་ཡོན་ཏན་དུ་བལྟ་བ་ལས་སྐྱོན་དུ་བལྟས་ཏེ།ཕན་ཚུན་དགྲར་འཛིན་གྱི་ཚོར་བ་རྣོན་པོ་ཆགས་པ་དེ་ཚོ་ཡག་པོ་ཁྱོན་ནས་མ་རེད།དབྱིན་སྐད་ཀྱི་བཤད་སྲོལ་ཞེས་པ་ལྟར།བློ་བཟང་སེང་གེས་བོད་ཀྱི་ཆབ་སྲིད་ཀྱི་ཟིང་ཆ་ལ་འགན་འཁྱེར་དགོས་པ་རེད།བློ་བཟང་སེང་གེ་ལས་བརྒལ་ཏེ་༧གོང་ས་མཆོག་ལ་ལག་པ་འཕྱི་ས་མེད་པའི་འགན་ཞིག་མ་འཁྱེར་བ་དང་ཡང་འཁྱེར་ཐུབ་གི་མེད་པ་ཡིན་ན།བཀའ་བློན་ཁྲི་པ་དང་སྲིད་སྐྱོང་གི་ལས་ཀ་དེ་འགྲུབ་གི་མེད་པ་རེད།སྲིད་འཛིན་བྷུ་ཤི་ཡིས་རྒྱལ་ཁབ་གཉིས་ལ་དམག་བརྒྱབ་པ་དེ་ལ་ཨོ་བྷ་མས་ངོས་ལེན་བྱས་མེད་པ་རེད།འོན་ཀྱང་ཨོ་བྷ་མས་དེ་དག་སྲིད་འཛིན་ཟུར་པའི་འགན་རེད་ཅེས་འཇོག་ས་མེད་པར་འགན་དེ་དག་རང་གི་ཐོག་ལ་ལེན་བཞིན་ཡོད་པ་རེད།བློ་བཟང་སེང་གེས་༢༠༡༡ལོར་འཛིན་སྐྱོང་གི་དབུ་འཁྲིད་དུ་ཕེབས་པའི་དུས་ཚོད་དེ་ནས་བཟུང་།དབུ་མའི་ལམ་ལ་གྲུབ་འབྲས་བྱུང་ན་ཡང་བློ་བཟང་སེང་གེའི་དབུ་འཁྲིད་ལས་བྱུང་བ་རེད།དབུ་མའི་ལམ་ལ་མ་འགྲུབ་ན་ཡང་བློ་བཟང་སེང་གེའི་དབུ་འཁྲིད་ལས་བྱུང་བ་རེད།འདིའི་འགན་འཁྱེར་དགོས་པ་རེད།མི་གཞན་པ་ལ་ཁག་དཀྲི་ས་ཡོད་པ་མ་རེད།བོད་གཞུང་དང་སྒྲིག་འཛུགས་ཀྱི་མིང་གང་བཏགས་རུང་རང་གི་ལྟ་བ་ལ་ཁ་གཏད་བྱེད་མཁན་རྣམས་ནི་རང་གི་ན་ཚ་དགོས་པའི་སྨན་ཇི་བཞིན་དགའ་བསུ་དང་དང་ལེན་བྱེད་དགོས་པ་རེད།འདི་དག་ལ་ཧ་ཅང་དགའ་བསུའི་ཐོག་ནས་བསམ་ཞིབ་བྱེད་པའི་གཤིས་ཀ་དེ་མེད་ན་བོད་དང་ཡང་ན་རྒྱ་ནག་གི་ཨོ་བྷ་མ་ཅི་ལྟར་བྱེད།བློ་བཟང་སེང་གེས་རང་གི་དགོས་འདུན་གྱི་དམིགས་ཡུལ་ཨང་རིམ་དང་པོ་ཡིན་པའི་༧རྒྱལ་བ་རིན་པོ་ཆེ་བོད་དུ་གདན་ཞུ་དེ་ནི་དངོས་སུ་མི་འགྲུབ་པ་ཐག་ཆོད་པ་ཞིག་རེད།ད་ཁོང་ལ་བོད་མི་དམངས་ཀྱི་བཀའ་བློན་ཁྲི་པའམ་སྲིད་སྐྱོང་ཡིན་ཞེས་བརྗོད་རྒྱུ་ལས།བཙན་བྱོལ་བ་འབུམ་གཅིག་གི་སྲིད་སྐྱོང་ཡིན་ཞེས་སྨྲས་ན་གནས་སྐབས་ཤིག་ལ་མིང་དོན་མཚུངས་པ་ཆགས་ཀྱི་རེད།ད་བཙན་བྱོལ་ནང་གི་དཀའ་རྙོག་གི་འགན་ཡང་འཁྱེར་ཐུབ་ཀྱི་མེད་པར།དེ་ཡང་༧གོང་ས་མཆོག་ལ་འཕྱིས་པ་ཡིན་ན།བློ་བཟང་སེང་གེ་ནི་ཁོང་ལ་དང་འདོད་ཧ་ཅང་ཆེ་བའི་གྱོན་པ་ཁྱབ་བསྒྲགས་པ་ཞིག་༼༽ལས་གཞན་ཅི་ཡང་མ་རེད།ད་དུང་བློ་བཟང་སེང་གེས་རང་གི་རྒྱ་མིའི་སྤ་སེའི་སྐོར་དེ་ཚོ་མཚར་གཏམ་གྱི་རྒྱུ་བྱས་ཏེ།རང་ལ་མི་དགའ་མཁན་གྱི་དབུ་འཁྲིད་དང་མཁས་པ།གཞོན་སྐྱེས་དེ་ཚོ་དང་ལྷན་དུ་ཆང་ཞིག་འཐུང་ནས་རྩེད་མོ་ལ་རོལ་ཐུབ་བམ།གལ་སྲིད་དེ་ཐུབ་ཀྱི་མེད་ན།བློ་བཟང་སེང་གེ་ནི་ཆབ་སྲིད་པ་ལྐུགས་པ་ཞིག་རེད།མ་མཐའ་ལའང་བཙན་བྱོལ་གྱི་དམངས་གཙོའི་ནང་དེ་ལྟར་རེད།ཡང་ན།བཙན་བྱོལ་དུ་འཚར་ལོངས་བྱུང་བའི་ཤེས་ཡོན་པ་ཞིག་གིས་བརྗོད་དོན།བློ་བཟང་སེང་གེ་བཀའ་བློན་ཁྲི་པར་བསྡད་དགོས་པའི་རྒྱུ་མཚན་ལྟེ་བ་ནི་རང་ལ་ལས་ཀ་ཡག་པོ་ཞིག་འཐོབ་ཕྱིར་དེའི་རྒྱུ་རྐྱེན་དང་ཡིག་ཚགས་བསྒྲུབ་བཞིན་པ་རེད།ཅེས་བཤད་པ་ལྟར་ལས་མ་འདས་པ་ཡིན་ནོ།།